(Návrh)

Vyhláška
Ministerstva spravodlivosti Slovenskej republiky

z ... 2007

o postupe pri overovaní osobných údajov na účely 
elektronického konania vo veciach obchodného registra

Ministerstvo spravodlivosti Slovenskej republiky podľa § 14 ods. 4 písm. a) zákona č. 530/2003 Z. z. o obchodnom registri a o zmene a doplnení niektorých zákonov v znení zákona č. 24/2007 Z. z. ustanovuje:

§ 1
Predmet úpravy

Táto vyhláška upravuje postup pri overovaní osobných údajov na účely elektronického konania vo veciach obchodného registra podľa osobitného predpisu.1) 

§ 2
Vymedzenie pojmov

Na účely tejto vyhlášky sa 
a)	navrhovateľom rozumie fyzická osoba, ktorá podáva návrh na zápis údajov do obchodného registra, návrh na zápis zmeny zapísaných údajov alebo návrh na výmaz zapísaných údajov do obchodného registra elektronickými prostriedkami podpísaný zaručeným elektronickým podpisom (ďalej len „návrh na zápis“) bez ohľadu na to, či koná vo vlastnom mene alebo v mene inej fyzickej osoby alebo právnickej osoby,
b)	overením osobných údajov (ďalej len „overenie“) rozumie proces, ktorého cieľom je jednoznačná identifikácia navrhovateľa na základe osobných údajov ustanovených touto vyhláškou na účely elektronického konania vo veciach obchodného registra,
c)	registráciou kvalifikovaného certifikátu verejného kľúča (ďalej len „registrácia certifikátu“) rozumie proces, ktorý sa uskutočňuje prostredníctvom ústredného portálu verejnej správy (ďalej len „portál“) a ktorý podmieňuje vykonanie overenia,
d)	dokladom totožnosti rozumie občianky preukaz,2) cestovný doklad3) alebo iný doklad totožnosti, ktorý obsahuje osobné údaje ustanovené touto vyhláškou.

§ 3
Registrácia certifikátu 

(1) Navrhovateľ prostredníctvom registračného modulu portálu vyplní elektronickú žiadosť o registráciu certifikátu (ďalej len „žiadosť“).

(2) Na účely overenia sa v žiadosti vypĺňajú tieto osobné údaje navrhovateľa:
a)	meno,
b)	priezvisko,
c)	dátum narodenia,
d)	rodné číslo, ak bolo pridelené, inak dátum narodenia. 

(3) Súčasťou žiadosti je udelenie  súhlasu so spracovaním osobných údajov4) uvedených v odseku 2 na účely registrácie a overenia prevádzkovateľovi portálu,5) a to po dobu trvania registrácie. 

(4) Súčasťou žiadosti je aj vyhlásenie navrhovateľa o pravdivosti údajov, ktoré v žiadosti uviedol. 

(5) Žiadosť upravenú podľa odsekov 2 až 4 navrhovateľ podpisuje svojim zaručeným elektronickým podpisom.

(6) Žiadosť podpísanú spôsobom uvedeným v odseku 5 navrhovateľ prostredníctvom príslušnej funkcie registračného modulu potvrdí a odošle portálu na spracovanie. 

(7) Portál spracuje žiadosť a pridelí jej identifikačné číslo. Po spracovaní žiadosti portál automaticky vygeneruje potvrdenie o registrácii certifikátu s možnosťou tlače, ktoré obsahuje:
a)	identifikačné číslo žiadosti,
b)	osobné údaje podľa odseku 2,
c)	identifikačné číslo kvalifikovaného certifikátu verejného kľúča navrhovateľa,
d)	označenie vydavateľa kvalifikovaného certifikátu verejného kľúča navrhovateľa,
e)	súhlas so spracovaním osobných údajov podľa odseku 3,
f)	vyhlásenie podľa odseku 4,
g)	poučenie o ďalšom postupe overenia.  

§ 4
Overenie

(1) Overenie sa vykonáva osvedčením zhody osobných údajov podľa § 3 ods. 2 uvedených na potvrdení registrácii certifikátu a v doklade totožnosti pred ktorýmkoľvek notárom6) a následným potvrdením osvedčenia osobných údajov v rámci registračného modulu portálu prevádzkovateľom portálu.5)  

(2) O osvedčení osobných údajov sa vyhotovuje notárska zápisnica. Notársku zápisnicu a jedno vyhotovenie potvrdenia o registrácii certifikátu podľa § 3 ods. 10 ako prílohu notárskej zápisnice zasiela navrhovateľ doporučene alebo predloží osobne prevádzkovateľovi portálu.5)

(3) Ak sa notárskou zápisnicou osvedčuje zhoda osobných údajov, prevádzkovateľ  portálu5) na podklade takejto notárskej zápisnice vykoná potvrdenie overenia osobných údajov v rámci registračného modulu portálu, o čom v elektronickej podobe informuje navrhovateľa prostredníctvom portálu. 

(4) Vykonaním úkonov podľa odseku 3 je na účely elektronického konania vo veciach obchodného registra
a)	overenie ukončené a
b)	kvalifikovaný certifikátu verejného kľúča registrovaný (ďalej len „registrovaný certifikát“). 

Spoločné ustanovenia

§ 5

(1) Zmena osobných údajov uvedených v § 3 ods. 2 po ukončení overenia je dôvodom na opätovnú registráciu a overenie. 

(2) Odvolaním súhlasu podľa § 3 ods. 5 zaniká platnosť registrácie. 

(3) Platnosť overenia trvá do zrušenia platnosti alebo do uplynutia doby platnosti registrovaného certifikátu. 

§ 6

Registrácia ďalších kvalifikovaných certifikátov verejného kľúča sa vykonáva prostredníctvom registrovaného certifikátu, ak platnosť registrovaného certifikátu nebola zrušená alebo neuplynula doba jeho platnosti. Pri registrácii ďalších certifikátov podľa predchádzajúcej vety sa postup podľa § 3 použije primerane; overenie sa nevyžaduje.   

§ 7
Účinnosť

Táto vyhláška nadobúda účinnosť 1. augusta 2007.